„Vôbec nepochybujem o tom, že kniha Uzdravujúci pôst duše veľmi pomôže ľuďom, ktorí túžia po slobode a duchovnej obnove v Ježišovi Kristovi. Meditácie v nej sú povzbudivé, hlboké a uzdravujúce. Kniha vás privedie k stretnutiu s osobnou Božou láskou, akou vás miluje náš Pán. Dá vám odvahu postaviť sa všetkému, čo vám bráni žiť život v hojnosti, a zároveň aj silu zanechať to.“

sr. Miriam James Heidland,

Sestry Panny Márie od Najsvätejšej Trojice

katolícka spíkerka a autorka knihy Loved As I Am

(Milovaná taká, aká som)

„Ak sa snažíte zbaviť opakujúcich sa hriechov alebo negatívneho správania, ste na tom podobne ako ja. Potrebujete sa oslobodiť. Ken Kniepmann v knihe Uzdravujúci pôst duše rozoberá korene hriechu, moc milosti a slobodu, ktorú máme v Ježišovi Kristovi. Túto pobožnosť by si mal vykonať každý z nás.“

Paul George

katolícky spíker a autor knihy Rethink Happiness

(Premysli si šťastie)

„Ken Kniepmann nás spoľahlivo vedie pôstnou duchovnou obnovou zameranou na ‚nadštruktúru‘ hriechu – spletitú vnútornú sieť minulých zranení a zložitých reakcií nášho srdca na hriech. Ponúka liek na všetok tento neporiadok. Postupuje pritom veľmi múdro a ukazuje, akým spôsobom možno dospieť k uzdraveniu a prijať Božiu milosť!“

Jim Beckmann

výkonný riaditeľ evanjelizácie a katechézy

v Arcidiecéze Oklahoma City

„Spojenie modlitby, emocionálneho uzdravenia a rastu v kresťanskej čnosti v knihe Uzdravujúci pôst duše je geniálne a zároveň hlboké. Ak sa chcete vymaniť koreňom vášho hriechu a zraneniam a krivdám, ktoré hriech posilňujú, prečítajte si túto knihu a dovoľte Ježišovi, aby vás nielen uzdravil, ale aj oslobodil.“

ThLic. Vdp. Mathias Thelen

správca Farnosti svätého Patrika v Brightone, Michigan

„Ken Kniepmann predstavuje jednoduché a užitočné poznatky o ľudskej osobe a o účinkoch hriechu a milosti v ľudskom srdci. Kniha Uzdravujúci pôst duše, ktorá šikovne narába s Písmom a duchovnými rozjímaniami, ponúka praktický spôsob, ako zvnútorniť modlitbu prežívanú uprostred bežných požiadaviek každodenného života. Každý, kto sa vydá na toto štyridsaťdňové putovanie vo viere, môže očakávať, že ho bude viesť Duch Svätý, že sa prehĺbi jeho sebapoznanie a že zakúsi uzdravenie a – s Božou milosťou – aj oslobodenie od hriechu.“

Vdp. Andrew Cozzens

pomocný biskup Diecézy Minneapolis-Saint Paul

© AVE MARIA PRESS, 2018

Notre Dame IN 46556, USA

Z amerického originálu:

Lenten Healing – 40 Days to Set You Free from Sin

Vydal: © Zachej.sk, 2019

Preklad: © Mgr. Lukáš Vaník

Grafika: © Bookwork

Redaktorka: PhDr. Zuzana Ring

Jazyková korektúra: Zuzana Hašková

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-89866-90-8

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Obsah

Predhovor Boba Schuchtsa

Predslov

Úvod

PRVÝ TÝŽDEŇ Lenivosť a rana zmätenosti

Prvý deň: Popolcová streda

Druhý deň: štvrtok

Tretí deň: piatok

Štvrtý deň: sobota

Sviatočný deň: nedeľa

DRUHÝ TÝŽDEŇ Pýcha a rana opustenosti

Piaty deň: pondelok

Šiesty deň: utorok

Siedmy deň: streda

Ôsmy deň: štvrtok

Deviaty deň: piatok

Desiaty deň: sobota

Sviatočný deň: nedeľa

TRETÍ TÝŽDEŇ Závisť a rana hanby

Jedenásty deň: pondelok

Dvanásty deň: utorok

Trinásty deň: streda

Štrnásty deň: štvrtok

Pätnásty deň: piatok

Šestnásty deň: soboty

Sviatočný deň: nedeľa

ŠTVRTÝ TÝŽDEŇ Lakomstvo a rana beznádeje

Sedemnásty deň: pondelok

Osemnásty deň: utorok

Devätnásty deň: streda

Dvadsiaty deň: štvrtok

Dvadsiaty prvý deň: piatok

Dvadsiaty druhý deň: sobota

Sviatočný deň: nedeľa

PIATY TÝŽDEŇ Obžerstvo a rana strachu

Dvadsiaty tretí deň: pondelok

Dvadsiaty štvrtí deň: utorok

Dvadsiaty piaty deň: streda

Dvadsiaty šiesty deň: štvrtok

Dvadsiaty siedmy deň: piatok

Dvadsiaty ôsmy deň: sobota

Sviatočný deň: nedeľa

ŠIESTY TÝŽDEŇ Hnev a rana odmietnutia

Dvadsiaty deviaty deň: pondelok

Tridsiaty deň: utorok

Tridsiaty prvý deň: streda

Tridsiaty druhý deň: štvrtok

Tridsiaty tretí deň: piatok

Tridsiaty štvrtý deň: sobota

Sviatočný deň: nedeľa

SIEDMY TÝŽDEŇ Smilstvo a rana bezmocnosti

Tridsiaty piaty deň: pondelok

Tridsiaty šiesty deň: utorok

Tridsiaty siedmy deň: streda

Tridsiaty ôsmy deň: štvrtok

Tridsiaty deviaty deň: piatok

Štyridsiaty deň: sobota

Sviatočný deň: Veľkonočná nedeľa

O autorovi knihy

O autorovi predhovoru

Poznámky

Predhovor Boba Schuchtsa

Verím, že praktický program duchovného uzdravenia obsiahnutý v tejto knihe zmení život všetkým, ktorí sa doň pustia s otvoreným srdcom. Je to ideálny materiál na Pôstne obdobie, keďže je rozvrhnutý ako štyridsaťdňové putovanie, ktoré má človeka priviesť k hlbokému a trvalému obráteniu. No dá sa použiť aj mimo Pôstneho obdobia. Nepochybujem o tom, že táto knižočka bude veľmi užitočná každému – v akomkoľvek období života aj liturgického roka. Veď proces duchovného rastu, ktorý ponúka, je univerzálny.

Modlitba a pôst sú starobylé duchovné úkony, ktoré siahajú až do čias pred príchodom Krista a sú integrálnou súčasťou Cirkvi od jej počiatku. Je to tak preto, že oba úkony, ktoré sa zdôrazňujú zvlášť počas Pôstneho obdobia, zvyšujú schopnosť nášho srdca prijať väčšiu „dávku“ Ducha Svätého.

Na tejto knihe je jedinečné to, aký druh pôstu a modlitby presadzuje. Vyzýva nás totiž, aby sme zo seba striasli nesprávne lipnutie na smrteľných hriechoch a oslabujúcich zraneniach a tak dokázali plnšie vstúpiť do radosti vzkrieseného Krista. Jeden z mojich obľúbených citátov z Katechizmu Katolíckej cirkvi hovorí: „Túžbou a dielom Ducha v srdci Cirkvi je, aby sme žili životom vzkrieseného Krista“ (KKC 1091). S pomocou tejto knihy budeme môcť spolupracovať s Duchom Svätým na odstránení bariér a obmedzení, ktoré nám zväzujú srdce a izolujú nás od Kristovho vzkrieseného života.

Keď budeš prechádzať jednotlivými časťami knihy, zriekať sa siedmich hlavných hriechov a modliť sa za uzdravenie rán, ktoré tieto hriechy posilňujú, budeš vnímať, ako rastie tvoja radosť i sloboda a s nimi aj schopnosť dávať a prijímať lásku.

Kena Kniepmanna, autora tejto knihy, poznám už viac než desať rokov. Sme priatelia a spoločne slúžime v Centre uzdravenia Jána Pavla II.. Môžem dosvedčiť, že Ken žije a dýcha tým, čo píše v tejto knihe. Hovorí zo svojich dlhoročných skúseností, ako aj na základe mnohých hodín služby, v ktorej pomáha druhým na ich vlastnej ceste k uzdraveniu a premene.

Som presvedčený, že tento duchovný program poslúži ako dobrá príprava či obohatenie pre všetkých tých, ktorí sa zúčastňujú našich konferencií v Centre uzdravenia Jána Pavla II.. Ba dúfam v ešte niečo viac: teším sa na to, že celá Cirkev objaví bohatstvá milosti a múdrosti, ktorú na týchto stránkach Ken predkladá.

Ak túžiš po väčšej slobode a šťastí vo svojom živote, no nevieš ich nájsť, táto kniha ti bude dôveryhodným sprievodcom. Ale ako s ňou budeš pokračovať vo svojom úsilí, pros Ducha Svätého o pomoc. Verím, že budeš napokon žasnúť nad tým, čo dokáže Pán urobiť za štyridsať dní.

Bob Schuchts

zakladateľ Centra uzdravenia Jána Pavla II.
a autor kníh Uzdravený mocou Ježiša a Be Transformed

Predslov

Táto kniha, tak ako mnohé iné skvelé udalosti v mojom živote, mala skromný a neplánovaný začiatok. Hoci som vyrastal v prevažne katolíckom prostredí Stredozápadu, počas posledných desaťročí strávených na „ďalekom Juhu“ (ako sa zvykne nazývať juhovýchodná časť Spojených štátov amerických) sa dostávam do kontaktu s prežívaním viery, ktoré nie je tak veľmi uzavreté do seba v rámci jednej denominácie. Dennodenne sa teda stretám s oveľa rozmanitejšou štruktúrou Kristovho tela.

Keďže sú medzi jednotlivými denomináciami veľké teologické rozdiely, neustále žasnem nad tým, akými rôznymi spôsobmi sa Boh prihovára všetkým veriacim kresťanom a ako často sadí svoje semienka na miesta, na ktorých by sme ich nečakali.

Podobne prekvapivé bolo aj napísanie tejto knihy. Vznikla tak, že som si prečítal knihu autorky, ktorá má azda najbližšie k turíčno-evanjelickej služobníčke Božieho kráľovstva. Rebecca King rozpráva úžasný príbeh o tom, ako ju Boh nadprirodzeným spôsobom vyslobodil zo života spejúceho k tragédii. Dôverné stretnutie s Bohom jej prinieslo hlboké obnovenie a uzdravenie a celkom zmenilo jej život.

O niekoľko mesiacov neskôr som sa na jednej konferencii ocitol pri Rebeccinom stole, na ktorom mala nejaké podklady. Medzi nimi bol malý zakladač – taký, aký kupujeme deťom na domáce úlohy – a v ňom obaly s vloženými stránkami. Moju pozornosť upútal skromne vyzerajúci materiál s názvom: 40 dní pôstu duše. Otvoril som si ho na strane s obsahom a zistil som, že autorka na ňom ešte pracuje. Týkal sa cieľavedomého „pôstu“ od vecí, ktoré prinášajú skutočné ťažkosti do našich životov – od hriechov, zranení, negatívnych emócií a presvedčení, ktorými ničíme samých seba. Okamžite som si uvedomil, že tento prístup by sa dal použiť pri našej službe v Centre uzdravenia Jána Pavla II..

Zdalo sa mi, že je to celkom dobrý nápad, hoci mu chýbalo bohatstvo učenia a poriadok, ktoré poskytuje Katolícka cirkev. S využitím hlbokých vedomostí Cirkvi som začal myšlienku rozvíjať, pričom som sa sústredil na dve hlavné témy: sedem smrteľných hriechov a sedem javov v našom vnútri, ktoré môžu prispievať k nášmu upadnutiu do hriechov – tieto som označil ako sedem smrteľných rán.

Doktor Bob Schuchts, zakladateľ Centra uzdravenia Jána Pavla II., mi pomohol zostaviť moje rozjímania tak, aby sa dali ľahko pochopiť a uviesť do života. To Bob navrhol, aby som sa pri vydaní tejto knihy obrátil na vydavateľstvo Ave Maria Press.

Svoju vďaku chcem vysloviť aj editorke Kristi McDonaldovej z Ave Maria Press. Na základe jej podnetov v prvých štádiách celého procesu vydania som sa rozhodol pridať nedeľné rozjímania a aj dodatočné rozjímania určené na piatky. Verím, že táto kniha vám umožní rozpoznať deštruktívne správanie, emócie, názory a myšlienky a zbaviť sa ich. Je predsa nanajvýš rozumné postiť sa od vecí, ktoré nie sú dobré. Kniha predkladá praktický postup, akým možno pracovať s negatívnymi vplyvmi, ktoré na nás pôsobia. Jej cieľom je tiež pomôcť nám vstúpiť do hlbšieho vzťahu s Bohom a zakúsiť vo svojom živote viac radosti!

Úvod

Chcete sa zničiť? Pevne sa držte svojich zápasiacich emócií; pohltia vás. Chcete sa zachrániť? Upnite tieto vášne na večné Božie zámery a nájdete samých seba – povznesených, premenených, osvietených. Keď seba samých donútite vydať sa smerom k svätosti, zachránite si život.

– Biskup Robert Barron

Týmto postrehom nám biskup Barron chce povedať dve dôležité veci. Po prvé, lipnutie na hriechu je pre nás rovnako (čiže smrteľne) nebezpečné v tomto živote, ako aj vo večnosti. Vedie totiž k zničeniu, nie k životu. Po druhé, hriech je prepojený s javmi nachádzajúcimi sa v našom vnútri. Biskup Barron tieto javy veľmi múdro nazýva „zápasiace emócie“. Ako často bojujeme a zápasíme sami so sebou! Máme pritom pocit, že si nedokážeme zabrániť v robení skutkov, ktoré robiť nechceme.

Našu ťažkú situáciu lepšie objasní jeden príklad. Toto prirovnanie som prvý raz počul od otca Marka Toupsa. Metafora, ktorú používa, je vlastne i hlavnou myšlienkou tejto knihy. Predstav si, že máš doma v záhrade jabloň. Každý rok sa na nej urodí množstvo nových jabĺčok. Neurodia sa na nej čerešne, broskyne ani hrušky. Prečo? Jednoducho pretože je to jabloň. Predstav si teraz, že jablká na tomto strome sú tvoje hriechy. Ty jedno z nich zo stromu vezmeš – prostredníctvom pokánia, svätej spovede a usilovnej práce na sebe. Skutočne totiž túžiš, aby tvoj život prinášal iné ovocie. Napokon však vždy s rozčarovaním zistíš, že rodíš len a len jablká.

Vidíme, že jablká sa nám neustále rodia preto, lebo na jabloniach nič iné nerastie. Ak chceme broskyne, potrebujeme iný strom – broskyňu. Ak chceme čerešne, tak čerešňu. Ak teda chceme zmeniť ovocie, musíme zmeniť koreň. Toto prirovnanie môžeme aplikovať aj na svoj hriech. Mohli by sme povedať, že hriech je ovocie. Ak je naším ovocím hriech, aký je náš strom? A aké má korene? Týmto stromom s koreňmi sú ony „zápasiace emócie“, o ktorých hovorí biskup Barron. V knihe sa hlbšie pozrieme na korene nášho hriechu. Budeme skúmať, akým spôsobom je náš hriech zakorenený v našich myšlienkach, názoroch a emóciách.

Hriech je ovocím myšlienok, názorov a emócií (tie to javy vnímajte ako kmeň stromu), ktoré sú zakorenené v zraneniach a bolesti. Vo svojom živote zakusujeme rôzne zranenia a údery a postupne začíname veriť nepravdivým veciam o sebe, o druhých a o svete. Namiesto toho, aby bol náš „vnútorný život“ – tvorený myšlienkami, názormi a emóciami – zladený s nebom, je zladený so svetom a s naším nepriateľom.

Ak si niekedy prežíval zúfalstvo, strach, hanbu, bezmocnosť alebo beznádej, tak si reagoval na nejaké zranenie. Zúfalstvo môže vystúpiť na povrch v podobe myšlienky: „Nikdy sa to nezlepší.“ Bezmocnosť sa môže objaviť vo forme presvedčenia: „Každý ma len zneužíva.“ Toto nie sú Božie pravdy. Keď však uveríš tomu, že sú pravdivé, budeš podľa nich žiť. Spútajú ťa a prinútia ťa správať sa spôsobom, ktorým budeš ničiť seba, iných aj svoj vzťah s Bohom.

Dovoľ mi teraz na chvíľku obrátiť pozornosť na pôst a vyjadriť sa k tomu, ako k nemu budeme pristupovať v tejto knihe. Ako už iste vieš, pôst patrí k starobylej praxi kresťanskej Cirkvi. Často sa postíme od vecí, z ktorých máme pôžitok, od vecí, ktoré sú celkom príjemné – ako napríklad od čokolády alebo obľúbeného jedla. Je však oveľa ťažšie postiť sa od vecí, ktoré chránia tvoju ranu a ktoré ťa v konečnom dôsledku spútavajú, zväzujú a držia v úbohosti a priemernosti. Nachádzajú sa v živote každého človeka. Bránia ti zakúsiť plnosť Božieho milosrdenstva a objaviť a naplniť plán, ktorý má s tebou Boh. Na stránkach tejto knihy sa ti budem snažiť pomôcť rozpoznať takéto putá v tvojom živote – tým, že budeme dôkladne skúmať rozličné zdroje a prejavy hriešnosti.

Uzdravujúci pôst duše je usporiadaný okolo štyroch sedmičiek: siedmich smrteľných či hlavných hriechov, siedmich čností, siedmich smrteľných zranení a siedmich znakov uzdravenia. Každý týždeň budeme rozjímať nad jedným z týchto hriechov, jednou čnosťou, ktorá je opakom onoho hriechu, jedným zranením a jedným znakom uzdravenia. Počas prvého týždňa budeme napríklad skúmať lenivosť (hriech), usilovnosť (čnosť), zmätok (zranenie) a pochopenie (znak uzdravenia). V rámci každého týždňa budeme mať ďalšie dni na rozjímanie. V prvom týždni sa pri uvažovaní nad zranením zmätku pozrieme bližšie na jeho konkrétne stránky – napríklad nerozhodnosť alebo nosenie falošných bremien.

Nedaj sa však zväzovať osnovou tejto knihy. Hoci určité zranenia zvyknú byť prirodzene prepojené s istými hriechmi, ty si môžeš na základe vlastnej skúsenosti vytvoriť inú osnovu. Môžeš totiž napríklad vnímať, že zranenie bezmocnosti je v tvojom prípade koreňom hriechu hnevu a nie žiadostivosti. Všímaj si vlastné myšlienky, pocity a názory. Nasledujúci graf ilustruje možné prepojenia medzi hriechmi a zraneniami. Hrubé čiary naznačujú najčastejšie prepojenia, ktoré tvoria aj osnovu tejto knihy. Tenšie čiary predstavujú iné prepojenia, ktoré môžu vzniknúť medzi zraneniami a hriechmi.

Zoznam siedmich smrteľných (hlavných) hriechov a siedmich čností má v Cirkvi dlhú tradíciu. O týchto hriechoch a čnostiach sa už povedalo veľa a často sa o nich aj učí. No koncept siedmich smrteľných (či hlavných) rán a siedmich znakov uzdravenia je prevzatý predovšetkým z dlhoročnej práce Boba Schuchtsa. (Čo sa týka témy duchovného uzdravenia, podrobne sa s ňou možno zoznámiť v jeho knihe Uzdravený mocou Ježiša – Ako prijať Božiu lásku a žiť naplno.)¹ Keď budeš postupne prechádzať jednotlivými rozjímaniami, začneš vidieť prepojenie medzi hriechom, zranením, čnosťou a uzdravením – a to nielen vo svojej mysli, ale aj vo vlastnom vnútornom živote. Pri čítaní každej meditácie pozoruj svoje myšlienky, pocity a názory. Nepriateľ sa nás často prostredníctvom niektorej z týchto troch oblastí snaží odviesť od života a priviesť k smrti. Vyzýva nás, aby sme vo svojom vnútri prijali negatívne a falošné posolstvá, ktoré nám predkladá ako dobré a skutočné. Nebuď prekvapený, keď tento pôst odhalí hriechy a zranenia, ktoré ti budú pripadať celkom nové. Niektoré naše zranenia – a emócie, názory či modely zmýšľania, ktoré tieto zranenia sprevádzajú – sú také staré ako my sami a sú v nás tak hlboko zakorenené, že ich už takmer ani nevnímame.

Pri piatkovej úvahe nájdeš zvláštne pozvanie k modlitbe – jednoduchej modlitbe vytvorenej v duchu spirituality svätého Ignáca. Je to druh modlitby, v ktorej sa Boh bude môcť s tebou porozprávať o podnetoch prebiehajúceho týždňa. Tento spôsob modlitby sa ti môže javiť nielen jednoduchý, ale aj úplne neznámy a nový. Povzbudzujem ťa, aby si v ňom vytrval, hoci sa ti na začiatku môže zdať neužitočný. Ver tomu, že Boh bude skrze túto modlitbu konať.

Každá nedeľa je sviatok. Je to akási oslava prijatia Božej milosti v podobe čnosti a uzdravenia daného týždňa. Je dôležité, aby sme si uvedomovali a prežívali Božiu dobrotu a Božie uzdravenie.

Koniec ukážky